Следвайки своя братовчед Балдуин, през 1202 г. Тиери се присъединява към Четвъртия кръстоносен поход и е един от командирите на фламандския флот, заедно с Жан II дьо Нел и Никола дьо Майи. Флотът отплава през лятото на 1202г., атакува един неназован град на африканското крайбрежие и презимува в Марсилия. По време на престоя си в Марсилия, Тиери се жени за дъщерята на Исак Комнин Кипърски - Беатрис. Той е нейният втори съпруг, след като бракът на Беатрис с Раймонд VI Тулузки се проваля. Вероятно принцесата се е надявала да възстанови наследството си по време на кръстоносния поход. В Марсилия флотът получава новини за планираното нападение срещу Константинопол и Балдуин Фландърски заповядва на своя братовчед да се срещне с него при Метони. Пренебрегвайки тази заповед, Тиери отплава директно към Палестина.